b'\n_START_ARTICLE_\nMangup\n_START_PARAGRAPH_\nMangup ali Mangup kale (ukrajinsko: \xd0\x9c\xd0\xb0\xd0\xbd\xd0\xb3\xd1\x83\xd0\xbf, rusko: \xd0\x9c\xd0\xb0\xd0\xbd\xd0\xb3\xd1\x83\xd0\xbf, krimskotatarsko: Mangup) je zgodovinska trdnjava na Krimu, zgrajena na planoti kak\xc5\xa1nih petnajst kilometrov vzhodno od Sevastopola, anti\xc4\x8dnega Kersonesa. V srednjem veku se je trdnjava imenovala Doros oziroma Teodoro, dokler je Kip\xc4\x8daki niso preimenovali v Mangup._NEWLINE_Prvo naselje na ozemlju Mangupa je nastalo \xc5\xbee v 3. stoletju. Naselje je utrdil bizantinski cesar Justinijan I. sredi 6. stoletja. Naseljevali in upravljali so ga predvsem Krimski Goti, ki so ga izbrali zasede\xc5\xbe svoje avtonomne kne\xc5\xbeevine._NEWLINE_Na za\xc4\x8detku 8. stoletja so ga osvojili Hazari, proti katerim je leta 787 izbruhnil upor, ki ga je vodil \xc5\xa1kof Ivan Gotski. Goti so izgnali hazarsko voja\xc5\xa1ko posadko in tuduna, vendar so Hazari v manj kot letu dni mesto ponovno osvojili._NEWLINE_Od sredine 9. stoletja do pribli\xc5\xbeno leta 1000 je bila kne\xc5\xbeevina pod bizantinsko oblastjo, potem pa je pri\xc5\xa1la pod vpliv Kijevske Rusije in kip\xc4\x8da\xc5\xa1ke plemenske zveze. V 11. stoletju je mesto mo\xc4\x8dno prizadel potres. Sredi 13. stoletja so Krim zasedli Mongoli. Kne\xc5\xbeevini je uspelo obdr\xc5\xbeati samostojnost, vendar je morala velikemu kanu pla\xc4\x8devati davek._NEWLINE_V 14. stoletju je Mangup postal sredi\xc5\xa1\xc4\x8de Kne\xc5\xbeevine Teodoro, ki je bila tesno povezana s Trapezundskim cesarstvom. Vladajo\xc4\x8da dinastija Gabras (gr\xc5\xa1ko) ali Hovra (tur\xc5\xa1ko) je bila bizantinsko-armenskega porekla in je izhajala iz trapezundske cesarske hi\xc5\xa1e. V poznem 14. stoletju je ena veja dinastije emigrirala v Moskvo, kjer je ustanovila Simonov samostan. Moskovski Gabrasi so postali zanani kot dedni zakladniki Velike moskovske kne\xc5\xbeevine. V 16. stoletju so se preimenovali v Golovin._NEWLINE_Leta 1475 je \xc5\xa0tefan III. Moldavski poslal v Mangup svojega svaka Aleksandra Gabrasa z nalogo, da prevzame lokalno oblast od svojega brata, ki je bil vazal Osmanskega cesarstva. Prevzem oblasti mu ni uspel, njegov poskus pa je izzval osmansko invazijo na Krim. Gedik Ahmed pa\xc5\xa1a je najprej zavzel Kafo (sedanja Feodosija) in za njo \xc5\xa1e vse ostale genovske kolonije. Konec leta je po petmese\xc4\x8dnem obleganju padel tudi Mangup. Ve\xc4\x8dina genovskih posest je pripadla Krimskemu kanatu, medtem ko je Mangup z ju\xc5\xbeni delom genovskih posesti pre\xc5\xa1el pod neposredno oblast Visoke porte._NEWLINE_Mangup je za\xc4\x8del propadati. Leta 1774 je mesto zapustila tur\xc5\xa1ka voja\xc5\xa1ka posadka in v mestu je ostala samo \xc5\xa1e majhna skupnost Keraimov. V 1790. letih so mesto zapustili \xc5\xa1e zadnji prebivalci.'